CELEX: 32014R0335
Language: lv
Date: 2014-03-11 00:00:00
Title: Eiropas Parlamenta un Padomes Regula (ES) Nr. 335/2014 ( 2014. gada 11. marts ), ar ko Padomes Regulu (EK) Nr. 1198/2006 par Eiropas Zivsaimniecības fondu groza attiecībā uz konkrētiem noteikumiem par finanšu pārvaldību konkrētām dalībvalstīm, kuras saskaras ar nopietnām grūtībām vai kurām draud šādas grūtības attiecībā uz to finanšu stabilitāti

5.4.2014   
            
            
               LV
            
            
               Eiropas Savienības Oficiālais Vēstnesis
            
            
               L 103/33
            
         EIROPAS PARLAMENTA UN PADOMES REGULA (ES) Nr. 335/2014
   (2014. gada 11. marts),
   ar ko Padomes Regulu (EK) Nr. 1198/2006 par Eiropas Zivsaimniecības fondu groza attiecībā uz konkrētiem noteikumiem par finanšu pārvaldību konkrētām dalībvalstīm, kuras saskaras ar nopietnām grūtībām vai kurām draud šādas grūtības attiecībā uz to finanšu stabilitāti
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. panta 2. punktu,
   ņemot vērā Eiropas Komisijas priekšlikumu,
   pēc leģislatīvā akta projekta nosūtīšanas valstu parlamentiem,
   ņemot vērā Eiropas Ekonomikas un sociālo lietu komitejas atzinumu (1),
   saskaņā ar parasto likumdošanas procedūru (2),
   tā kā:
   
               (1)
            
            
               Bezprecedenta globālā finanšu krīze un ekonomikas lejupslīde ir nopietni kaitējusi ekonomiskajai izaugsmei un finansiālajai stabilitātei un ir izraisījusi finanšu un ekonomikas apstākļu būtisku pasliktināšanos vairākās dalībvalstīs. Konkrētāk, dažas dalībvalstis saskaras ar nopietnām grūtībām vai arī tām šādas grūtības draud. Jo īpaši tās saskaras ar ekonomiskās izaugsmes un finansiālās stabilitātes problēmām un ar deficītu un parādu situācijas pasliktināšanos.
            
         
               (2)
            
            
               Lai mazinātu krīzes negatīvās sekas, ir veikti nozīmīgi pasākumi saskaņā ar Līguma par Eiropas Savienības darbību 122. panta 2. punktu, 136. un 143. pantu. Tomēr spiediens uz valstu finanšu resursiem palielinās, un ir jāveic piemēroti pasākumi tā mazināšanai, maksimāli un optimāli izmantojot Eiropas Zivsaimniecības fonda, kas izveidots ar Padomes Regulu (EK) Nr. 1198/2006 (3), finansējumu.
            
         
               (3)
            
            
               Lai atvieglotu Savienības finansējuma pārvaldību, palīdzētu paātrināt ieguldījumus dalībvalstīs un reģionos un uzlabotu ekonomikas finansējuma pieejamību, Regula (EK) Nr. 1198/2006 tika grozīta ar Eiropas Parlamenta un Padomes Regulu (ES) Nr. 387/2012 (4). Minētais grozījums dalībvalstīm, kas finansiālās stabilitātes sakarā saskaras ar nopietnām grūtībām un kas lūdz izmantot attiecīgo pasākumu, ļāva starpposma un noslēguma maksājumus no Eiropas Zivsaimniecības fonda palielināt par summu, kura atbilst 10 procentpunktiem virs katra prioritārā virziena faktiskās līdzfinansējuma likmes.
            
         
               (4)
            
            
               Regula (EK) Nr. 1198/2006 dod iespēju paaugstināto līdzfinansējuma likmi piemērot līdz 2013. gada 31. decembrim. Tomēr, tā kā dažas dalībvalstis saistībā ar finansiālo stabilitāti joprojām saskaras ar nopietnām grūtībām, paaugstinātas līdzfinansējuma likmes piemērošanu nevajadzētu pārtraukt 2013. gada beigās.
            
         
               (5)
            
            
               Dalībvalstīm, kas saņem finansiālo palīdzību, vajadzētu arī būt iespējai izmantot līdzfinansējuma likmes palielinājumu līdz attiecināmības perioda beigām un vajadzētu būt iespējai to prasīt savos lūgumos par noslēguma maksājumu, pat ja finansiālā palīdzība vairs netiek sniegta.
            
         
               (6)
            
            
               Tāpēc būtu attiecīgi jāgroza Regula (EK) Nr. 1198/2006.
            
         
               (7)
            
            
               Ņemot vērā krīzes bezprecedenta raksturu, atbalsta pasākumi ir jāpieņem ātri. Tādēļ ir lietderīgi, ka šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,
            
         IR PIEŅĒMUŠI ŠO REGULU.
   1. pants
   Regulu (EK) Nr. 1198/2006 groza šādi:
   
               1)
            
            
               regulas 76. panta 3. punkta ievadfrāzi aizstāj ar šādu:
               “3.   Atkāpjoties no 53. panta 3. punkta, pēc dalībvalsts lūguma starpposma maksājumus palielina par summu, kas atbilst 10 procentpunktiem virs esošās līdzfinansējuma likmes katram dalībvalstu prioritārajam virzienam līdz maksimums 100 %, kuru piemēro nesen deklarētajiem valsts attaisnotajiem izdevumiem katrā iesniegtajā apstiprinātajā izdevumu deklarācijā, ar noteikumu, ka dalībvalsts 2013. gada 31. decembrī vai vēlāk atbilst kādam no turpmāk minētajiem nosacījumiem:”;
            
         
               2)
            
            
               regulas 77. panta 2. punktu aizstāj ar šādu:
               “2.   Atkāpjoties no 53. panta 3. punkta noteikumiem, pēc dalībvalsts lūguma noslēguma maksājumus palielina par summu, kas atbilst 10 procentpunktiem virs esošās līdzfinansējuma likmes katram dalībvalstu prioritārajam virzienam līdz maksimums 100 %, kuru piemēro nesen deklarētajiem valsts attaisnotajiem izdevumiem katrā iesniegtajā apstiprinātajā izdevumu deklarācijā, ar noteikumu, ka dalībvalsts 2013. gada 31. decembrī vai vēlāk atbilst kādam no 76. panta 3. punkta a), b) un c) apakšpunktā paredzētajiem nosacījumiem.”;
            
         
               3)
            
            
               regulas 77.a pantu groza šādi:
               
                           a)
                        
                        
                           panta 2. punktu aizstāj ar šādu:
                           
                                       “2.
                                    
                                    
                                       Šīs regulas 76. panta 3. punktā un 77. panta 2. punktā minētās atkāpes Komisija piešķir pēc tādas dalībvalsts rakstiska lūguma, kura atbilst kādam no 76. panta 3. punkta a), b) un c) apakšpunktā paredzētajiem nosacījumiem.”;
                                    
                                 
                     
                           b)
                        
                        
                           panta 5. punktu svītro.
                        
                     
         2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   Šo regulu piemēro no 2014. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Strasbūrā, 2014. gada 11. martā
      
         
            Eiropas Parlamenta vārdā –
         
            priekšsēdētājs
         
         M. SCHULZ
      
      
         
            Padomes vārdā –
         
            priekšsēdētājs
         
         D. KOURKOULAS
      
   
   
      (1)  OV C 341, 21.11.2013., 75. lpp.
   
      (2)  Eiropas Parlamenta 2014. gada 25. februāra nostāja (Oficiālajā Vēstnesī vēl nav publicēta) un Padomes 2014. gada 11. marta lēmums.
   
      (3)  Padomes Regula (EK) Nr. 1198/2006 (2006. gada 27. jūlijs) par Eiropas Zivsaimniecības fondu (OV L 223, 15.8.2006., 1. lpp.).
   
      (4)  Eiropas Parlamenta un Padomes Regula (ES) Nr. 387/2012 (2012. gada 19. aprīlis), ar ko groza Padomes Regulu (EK) Nr. 1198/2006 par Eiropas Zivsaimniecības fondu attiecībā uz konkrētiem noteikumiem par finanšu pārvaldību konkrētām dalībvalstīm, kuras saskaras ar nopietnām grūtībām vai kurām draud šādas grūtības attiecībā uz to finanšu stabilitāti (OV L 129, 16.5.2012., 7. lpp.).